b"\n_START_ARTICLE_\nMikojan-Gurevi\xc4\x8d MiG-15\n_START_SECTION_\nZasnova in razvoj letala\n_START_PARAGRAPH_\nVe\xc4\x8dina prvih reaktivnih letal je imela obliko klasi\xc4\x8dnih lovcev z ravnimi krili, ki pa so se izkazala za slabo re\xc5\xa1itev. Prav zato so \xc5\xbee med drugo svetovno vojno nem\xc5\xa1ki in\xc5\xbeenirji za\xc4\x8deli s poskusi s pu\xc5\xa1\xc4\x8di\xc4\x8dasto oblikovanimi krili, ki dajejo ve\xc4\x8dji vzgon pri ve\xc4\x8djih hitrostih in zmanj\xc5\xa1ujejo vrtin\xc4\x8denje zraka na konicah kril. Tako so pri Focke-Wulfu za\xc4\x8deli s testiranjem reaktivnega lovca Focke-Wulf Ta-183, po katerem naj bi prevzela obliko tudi snovalca sovjetskih letal Artem Mikojan in Mihail Josifovi\xc4\x8d Gurevi\xc4\x8d. Trditev, da je MiG-15 v veliki meri kopija nem\xc5\xa1kega letala, morda niti ni tako zgre\xc5\xa1ena, saj je znano, da so Sovjeti po koncu druge svetovne vojne iz Nem\xc4\x8dije v Sovjetsko zvezo prepeljali kar nekaj Ta-183 v razli\xc4\x8dnih fazah izgradnje._NEWLINE_Ve\xc4\x8dje te\xc5\xbeave so imeli Sovjeti z izdelavo reaktivnega motorja, ki jim ga ni nikakor uspelo kopirati od Nemcev. Brezuspe\xc5\xa1no so se trudili narediti svojo razli\xc4\x8dico slovitega nem\xc5\xa1kega motorja HeS-011, nazadnje pa sta sovjetski letalski minister Mihail Kruni\xc4\x8dev in letalski konstruktor Aleksander Sergejevi\xc4\x8d Jakovljev predlagala Stalinu, naj Sovjetska zveza odkupi nekaj preizku\xc5\xa1enih reaktivnih motorjev od Zdru\xc5\xbeenega kraljestva._NEWLINE_Na veliko za\xc4\x8dudenje so Britanci Sovjetom prodali licenco za izdelavo motorjev Rolls-Royce Nene, ti pa so na njihovi osnovi kon\xc4\x8dno uspeli izdelati svoj motor. To je uspelo takrat \xc5\xbee uveljavljenemu konstruktorju letalskih motorjev Vladimirju Klimovu. Novi motor z oznako Klimov RD-45 naj bi nato za\xc4\x8deli vgrajevati v novo sovjetsko reaktivno lovsko letalo._NEWLINE_15. aprila 1947 je zasedanje ministrov izdalo dekret #493-192, s katerim so konstrukcijskemu biroju Mikojan naro\xc4\x8dili izdelavo dveh prototipov novega letala. Zaradi kratkega roka se je biro zatekel k delno spodletelemu modelu MiG-9. Letalo so opremili z novim motorjem ter ga predelali (spremenili zasnovo kril v pu\xc5\xa1\xc4\x8di\xc4\x8dasta ter spremenili repni del letala). Novi prototip so izdelali v dveh primerkih ter ga poimenovali I-310._NEWLINE_I-310 je bil za tiste \xc4\x8dase sodoben lovec, s krili in repnimi stabilizatorji pod kotom 35\xc2\xb0 glede na trup. Za tiste \xc4\x8dase je imel tudi odli\xc4\x8dne letalne sposobnosti. Dosegel je hitrost 1.040\xc2\xa0km/h, bil pa je tudi zelo okretno letalo. Njegov edini doma\xc4\x8di tekmec je bilo letalo zelo podobnega ustroja Lavo\xc4\x8dkin La-168, ki pa ga je Mikojanov proizvod na nate\xc4\x8daju za novo lovsko letalo Sovjetske zveze premagal. Letalo je pri\xc5\xa1lo v serijsko proizvodnjo pod imenom MiG-15, prvi serijski lovec pa je poletel 31. decembra 1948. V slu\xc5\xbebo so ga uradno sprejeli leta 1949, kmalu pa je dobil NATO kodno ime Fagot. Prva letala so imela pomankljivost v stabilnosti leta. Letalo je namre\xc4\x8d v vodoravnem letu\xc2\xa0\xc2\xbbvleklo\xc2\xab\xc2\xa0levo ali desno, kar so pri kasnej\xc5\xa1ih letalih re\xc5\xa1ili z uporabo tako imenovanih\xc2\xa0\xc2\xbbno\xc5\xbeev\xc2\xab, aerodinami\xc4\x8dnih stabilizatorjev, ki so jih mehaniki lahko nastavljali toliko \xc4\x8dasa, da je letalo letelo naravnost._NEWLINE_Izbolj\xc5\xa1ana razli\xc4\x8dica letala, imenovana MiG-15bis (\xc2\xbbbis\xc2\xab\xc2\xa0je latinska beseda za ponovno) je ugledala lu\xc4\x8d sveta leta 1950, opremljena pa je bila z novim motorjem Klimov VK-1, ki je bil v bistvu le izbolj\xc5\xa1ana verzija motorja RD-45. Rahlo je bila izbolj\xc5\xa1ana tudi aerodinamika letala ter del avionike. Te spremembe naj bi po sovjetskih trditvah omogo\xc4\x8dile prebijanje meje zvo\xc4\x8dnega zidu v strmoglavem letu, kar pa v praksi ni bilo nikoli potrjeno, saj naj bi letalo pri pribli\xc5\xbeevanju tej hitrosti postalo izredno te\xc5\xbeko obvladljivo.\n_START_SECTION_\nVloga\n_START_PARAGRAPH_\nMiG-15 je bil izdelan za prestrezanje ameri\xc5\xa1kih strate\xc5\xa1kih bombnikov, kot je bil Boeing B-29, pri \xc4\x8demer so Sovjeti za teste uporabili zase\xc5\xbeene supertrdnjave, pa tudi svoje kopije, letala Tupoljev Tu-4. Za ta namen so MiG-15 oboro\xc5\xbeili z mo\xc4\x8dnimi topovi, name\xc5\xa1\xc4\x8denimi v nos letala. Tako je imel ta lovec v nosu dva 23\xc2\xa0mm topova s po 80 granatami in enega 37\xc2\xa0mm s 40 granatami. Mo\xc4\x8dni topovi pa so imeli ve\xc4\x8d pomanjkljivosti, predvsem nizko hitrosto izstrelkov ter nizko kadenco, ki je pri\xc5\xa1la do izraza v neposednih zra\xc4\x8dnih dvobojih z drugimi lovci._NEWLINE_Ena najbolj raz\xc5\xa1irjenih razli\xc4\x8dic tega lovca je bila dvosede\xc5\xbena \xc5\xa1olska razli\xc4\x8dica, imenovana MiG-15UTI (NATO kodno ime\xc2\xa0\xc2\xbbMidget\xc2\xab). Ta je ostal do poznih sedemdesetih let 20. stoletja edini \xc5\xa1olski lovec za napredno urjenje pilotov Var\xc5\xa1avskega pakta, ker biro Mikojan-Gurevi\xc4\x8d ni izdeloval \xc5\xa1olskih razli\xc4\x8dic kasnej\xc5\xa1ih letal MiG-17 in MiG-19. Osnovno urjenje pa so izvajali na \xc4\x8de\xc5\xa1koslova\xc5\xa1kih letalih Aero L-29 Delfin (NATO: 'Maya') in Aero L-39 Albatros ter poljskih TS-11 Iskra. Edina dr\xc5\xbeava, ki je izdelovala \xc5\xa1olske razli\xc4\x8dice MiGov 17 in 19, je bila tako Ljudska republika Kitajska, ta pa ni bila \xc4\x8dlanica Var\xc5\xa1avskega pakta.\n_START_SECTION_\nVoja\xc5\xa1ka slu\xc5\xbeba\n_START_PARAGRAPH_\nMiG-15 je hitro postal zelo iskan lovec in je bil izvo\xc5\xbeen v veliko dr\xc5\xbeav vzhodnega bloka. Med prvimi dr\xc5\xbeavami, ki so to letalo kupile, je bila Ljudska republika Kitajska, kamor so Sovjeti v petdesetih letih prej\xc5\xa1njega stoletja izvozili razli\xc4\x8dico MiG-15bis. V kitajski slu\xc5\xbebi so ta letala do\xc5\xbeivela tudi bojni krst, saj so z njimi leteli piloti, ki so se bojevali v Koreji. Letalo se je kmalu izkazalo za razred bolj\xc5\xa1e od ravnokrilih reaktivnih lovcev F-80 in Gloster Meteor, s katerimi so leteli piloti Zdru\xc5\xbeenih narodov. Seveda je nadvladovalo tudi klasi\xc4\x8dne lovce North American P-51 Mustang in Vought F4U Corsair. Edino letalo, ki se je v zraku lahko kosalo z MiGom, je bil North American F-86 Sabre._NEWLINE_Vendar pa Sabre ni dosegal lovca MiG-15 in le zaradi nadpovpre\xc4\x8dne izurjenosti ameri\xc5\xa1kih pilotov, ki so leteli s\xc2\xa0\xc2\xbbsabljo\xc2\xab, je bil boj med tema dvema letaloma enakovreden. Zavedajo\xc4\x8d se tega dejstva, so Ameri\xc4\x8dani \xc5\xbeeleli dobiti nedotaknjen primerek MiG-15 za izvajanje testov in podrobno preu\xc4\x8ditev dizajna. Zato je ameri\xc5\xa1ka vlada ponudila nagrado v vi\xc5\xa1ini 100.000 ameri\xc5\xa1kih dolarjev in politi\xc4\x8dni azil pilotu, ki bi prebegnil na njihovo stran ter jim izro\xc4\x8dil\xc2\xa0\xc2\xbbFagota\xc2\xab. Septembra leta 1953 so dobili prvo letalo, ki jim ga je na letali\xc5\xa1\xc4\x8de v Kimpu pripeljal severnokorejski pilot, poro\xc4\x8dnik No Kum-Sok, ki pa naj ne bi vedel za razpisano nagrado._NEWLINE_Letalo so Ameri\xc4\x8dani najprej preu\xc4\x8dili na tleh, za evaluacijo v zraku pa je bil izbran priznani preizkusni pilot Chuck Yeager. Pred prvim poletom so Ameri\xc4\x8dani zamenjali katapultni sede\xc5\xbe z ameri\xc5\xa1kim. Yeager je v svojem poro\xc4\x8dilu zapisal, da je imel MiG-15 nekaj resnih pomankljivosti kar se ti\xc4\x8de stabilnosti, v svoji avtobiografiji pa je \xc5\xa1e zapisal, da se je ob kasnej\xc5\xa1em obisku Sovjetske zveze sre\xc4\x8dal z nekaterimi sovjetskimi piloti, ki so bili za\xc4\x8dudeni nad tem, da je Yeager s tem letalom presku\xc5\xa1al strmoglavi let. Ta naj bi bil po njihovih besedah namre\xc4\x8d zelo tvegan._NEWLINE_Letalo poro\xc4\x8dnika Noha je danes na ogled v muzeju v Daytonu, v ameri\xc5\xa1ki zvezni dr\xc5\xbeavi Ohio._NEWLINE_Po korejski vojni je MiG-15 videl bojne razmere v ve\xc4\x8d drugih oboro\xc5\xbeenih spopadih. Tako so z njim leteli Egip\xc4\x8dani v sue\xc5\xa1ki krizi leta 1956 in v \xc5\xa1estdnevni vojni leta 1967. Po tem letu MiG-15 ni bil ve\xc4\x8d udele\xc5\xbeen v nobenem ve\xc4\x8djem spopadu._NEWLINE_Med najbolj znanimi \xc5\xbertvami tega letala je tudi sloviti ruski kozmonavt Jurij Gagarin, ki je marca 1968 pri \xc5\xa1olskem letu z letalom MiG-15UTI, navedoma zaradi slabe vidljivosti, tr\xc4\x8dil v tla ter se pri tem ubil."